Ses Wenke vir Suksesvolle Aftreebeplanning - Jou Geld | SolidariteitJou Geld | Solidariteit Wêreld
Tuis › 2016-wenke › Ses wenke vir suksesvolle aftreebeplanning
Ses wenke vir suksesvolle aftreebeplanning
Dinsdag, Desember 13th, 2016
Hoe maak jy seker jy het genoeg gespaar om jou aftrede met vertroue tegemoet te gaan? Hou dinge eenvoudig met hierdie ses wenke.
Jou aftreejare is iets om na uit te sien. Dit is die tyd om met jou kleinkinders deur te bring, jou stokperdjies voltyds te beoefen of te doen wat ook al vir jou lekker en sinvol is – teen jou eie tempo. Maar as jy nie genoeg gespaar het nie, kan hierdie fase van jou lewe baie stresvol wees.
Moenie langer uitstel om te spaar nie
Hoe gouer jy begin spaar deur jou werkgewer se aftreefonds of jou privaat uittreeannuïteit (UA) – of albei – hoe beter. Daar word algemeen aanbeveel dat mense in hulle twintigerjare moet begin deur 15% van hulle totale inkomste te spaar en ten minste 40 jaar daarmee volhou om seker te maak hulle het genoeg om mee af te tree. As jy in jou dertigs of later begin spaar, sal jy elke jaar 'n baie groter persentasie van jou inkomste moet spaar om in te haal.
Betaal Jan Taks minder
Hoe minder belasting jy betaal, hoe meer geld het jy oor om te spaar. Maar om vir belastingverligting in aanmerking te kom, moet jy die regte tipe beleggingsproduk kies. Met produkte wat deur aftreewetgewing gereguleer word, soos 'n UA of jou werkgewer se aftreefonds, kan jy nou tot 27.5% van jou jaarlikse inkomste belê en belastingverligting op daardie bydraes kry. As jy tot jou werkgewer se fonds bydra, sal jy onmiddellik 'n afname sien in die bedrag belasting wat elke maand van jou salaris afgetrek word. Met 'n UA sal jy moet wag totdat jou belastingaanslag geprosesseer is voordat jy sal sien of jy 'n terugbetaling van die SAID kan verwag. Die beste ding om met daardie terugbetaling te doen, is natuurlik om dit te herbelê.
Vir meer inligting oor presies hoeveel jy met 'n aftreeproduk kan spaar en belastingverligting kan kry, kyk na hierdie video op T-Day, die dag waarop die belastingwette vir aftreeprodukte verander is.
Wanneer jy van een werkgewer na 'n ander verskuif, is jy dalk in die versoeking om al jou aftreespaargeld as 'n kontantuitbetaling te vat, maar onthou die belasting! En dit is moeilik genoeg om genoeg geld vir aftrede te spaar. As jy van jou spaargeld gebruik, kan dit jou spaarpoging erg belemmer. Die twee algemeenste wenke wat afgetredenes vir jonger geslagte het, is om vroeër te begin spaar en om hulle spaargeld te bewaar elke keer wanneer hulle van werk verander.
Wat moet jy dan met jou opgegaarde spaargeld maak? Jy het drie opsies: oorplasing na 'n UA, 'n bewaringsfonds of jou nuwe werkgewer se fonds. Jy betaal geen belasting op oorplasing na 'n UA of 'n bewaringsfonds nie. As jou geld eers in die bewaringsfonds is, kan jy een (belasbare) onttrekking maak as jy in finansiële moeilikheid beland, maar met die UA moet jy tot jou aftreedatum wag. Jy kan besluit om jou aftreespaargeld te konsolideer en die geld na jou nuwe werkgewer se fonds oor te plaas sodat alles in een spaarpot is. Hou net in gedagte dat 'n oorplasing van 'n voorsorgfonds na 'n pensioenfonds nie belasbaar is nie, maar 'n oorplasing van 'n pensioenfonds na 'n voorsorgfonds is wel belasbaar.
Professionele hulp is noodsaaklik
Hoe nader jy aan aftree kom, hoe belangriker word dit om 'n professionele finansiële beplanner te raadpleeg. Hy of sy sal die presiese bedrag kan bereken wat jy op jou gewenste aftreeouderdom nodig het en hoeveel jy elke jaar moet spaar om daardie magiese bedrag te bereik. Ewe belangrik is die goeie raad wat jy sal kry om jou te help om die belastingwette oor aftreeprodukte te hanteer – voor en na aftrede. Ons beveel aan dat jy gouer eerder as later met 'n finansiële beplanner gesels.
Deur langer te werk, kan jy meer spaar vir jou aftrede en dit beteken ook jy sal vir 'n korter tyd van jou spaargeld moet lewe, wat beteken jy kan elke jaar meer aftree-inkomste trek. Hierdie lewende annuïteit-tabel wat deur die Vereniging vir Spaar en Belegging SA verskaf is, is baie nuttig om te bepaal watter persentasie van jou totale spaargeld jy kan onttrek as jy jou inkomste vir 'n sekere aantal jare wil handhaaf. Om jou aftreedatum uit te stel is 'n uitstekende manier om 'n geriefliker aftrede moontlik te maak.
Beplan jou sake na aftrede
Omdat daar geen waarborg is dat jou spaargeld dwarsdeur jou aftreejare met jou lewenskoste sal kan tred hou nie (veral as jy baie oud word), is dit 'n goeie idee om nou te begin werk aan 'n stokperdjie wat jou aftree-inkomste later kan aanvul. Al hoe meer mense begin na ouderdom 60 met 'n tweede of selfs derde loopbaan, en dit kan lei tot nuwe lewenskrag en 'n vetter spaarvarkie.